**Základná škola Dlhé Stráže, 054 01 Dlhé Stráže 12**

**ŠKOLSKÝ PORIADOK**

**s platnosťou od 1. 9. 2022**

**schválený na pedagogickej rade 30. 8. 2022**

**Dlhé Stráže, 30. 8. 2022 Mgr. Slavomíra Maršálková,**

**riaditeľka školy**

**Úvod**

Školský poriadok školy je súhrn noriem spolužitia a spolupráce celého školského kolektívu žiakov, obsahuje práva, povinnosti a pravidlá správania žiakov v škole. Jeho uplatňovanie v praxi v podstatnej miere prispieva k poslaniu školy.

Vychádza najmä z týchto právnych predpisov:

• zákon 245/2008 o výchove a vzdelávaní a o zmene a doplnení niektorých zákonov v znení neskorších zmien a doplnkov

• zákon 138/2019 o pedagogických zamestnancoch

• zákon 596/2003 o štátnej správe v školstve a školskej samospráve a o zmene a doplnení niektorých zákonov v znení neskorších zmien a doplnkov

• vyhláška 320/2008 o základnej škole

• vyhláška 306/2009 o školskom klube detí, ŠSZU, CVČ, ŠH a SOP

Škola bude dôsledne dbať na dodržiavanie záväzných právnych noriem: Deklarácia práv dieťaťa, Listina základných práv a slobôd a iné platné dokumenty vo vzťahu k žiakom, učiteľom i ostatným zamestnancom školy.

Školský poriadok školy je záväzný pre všetkých žiakov Základnej školy Dlhé Stráže . Dôsledné plnenie týchto zásad v praktickom živote je základnou povinnosťou každého žiaka. Vnútorný poriadok školy žiak dodržiava na všetkých akciách organizovaných školou, ako exkurzie,  školské výlety, kultúrne podujatia, v školskej jedálni, a aj mimo vyučovania, a to aj počas voľných dní a prázdnin.

**I .Všeobecné ustanovenia**

**A . Organizácia školského roka**

Obdobie školského vyučovania (ďalej len "vyučovanie") sa člení na prvý polrok a druhý polrok. Vyučovanie v prvom polroku sa začína 2. septembra a končí sa  31. januára nasledujúceho kalendárneho roka.    Vyučovanie v druhom polroku sa začína 1. februára a končí sa 30. júna bežného roka.

Ak 2. september pripadne na piatok, sobotu alebo nedeľu, vyučovanie sa začína až v nasledujúci pondelok.  Ak 30. jún pripadne na sobotu, nedeľu alebo pondelok, vyučovanie sa končí už v predchádzajúci piatok. Na školách sa vyučuje päť dní v týždni.

V dňoch pracovného pokoja sa na školách nevyučuje. Ak sa v období školského vyučovania presúvajú pracovné dni, vzťahuje sa táto organizačná zmena aj na vyučovacie dni na školách.

Obdobie školských prázdnin tvoria jesenné prázdniny (2 dni - koniec októbra), vianočné prázdniny (približne od 23.12. do 6.1.), jarné prázdniny (týždeň podľa rozvrhu krajov), veľkonočné prázdniny (začínajú štvrtkom, ktorý predchádza Veľkonočnému pondelku, a končia sa v nasledujúci utorok. Vyučovanie sa začne v stredu) a letné prázdniny (od skončenia vyučovania v druhom polroku do začiatku vyučovania v novom školskom roku). Vysvedčenie sa vydáva žiakom v posledný vyučovací deň každého polroka.

Riaditeľka školy môže poskytnúť žiakom zo závažných, najmä z organizačných a z technických dôvodov v súhrne najviac päť dní voľna v školskom roku.

Ak dôjde k nepredvídanej udalosti, najmä k živelnej pohrome, k havarijnej situácii, k epidémii alebo k pandémii, môže riaditeľka školy po prerokovaní so zriaďovateľom školy rozhodnúť o poskytnutí ďalších dní voľna žiakom a o spôsobe náhrady vyučovania za tieto dni.

**B. Organizácia vyučovacieho dňa**

Vyučovanie prebieha podľa platného rozvrhu hodín, ktorý je schválený pedagogickou radou a zverejnený na webovej stránke školy ( www.zsdlhestraze.org):

|  |  |  |
| --- | --- | --- |
| Hodina | Od | Do |
| 1. | 8.00 | 8.45 |
| 2. | 8.50 | 9.35 |
| Veľká prestávka | 9.35 | 9.55 |
| 3. | 9.55 | 10.40 |
| 4. | 10.50 | 11.35 |
| 5. | 11.45 | 12.30 |
| Obed | 12.30 | 13.00 |
| 6. | 13.00 | 13.45 |

Krúžková činnosť začína o 13.00. Činnosť ŠKD je od 11.35 do 15.30.

Stredajšie popoludnie je určené na odpočinok žiakov. V stredu učitelia nedávajú úlohy.

1. **Práva a povinnosti žiakov**
2. **Každý žiak má právo:**

a/ na výchovu a vzdelávanie:

* v bezpečnom a zdravom prostredí,
* v materinskom jazyku,
* zamerané na mnohostranné poskytovanie vecných informácií primerané jeho veku, schopnostiam, záujmom a zdravotnému stavu,

1. na jemu zrozumiteľný výklad učiva,
2. na rovnoprávny prístup ku vzdelávaniu,
3. na bezplatné vzdelanie,
4. na bezplatné zapožičiavanie učebníc na povinné vyučovacie predmety,
5. na informácie týkajúce sa jeho osoby a jeho výchovno-vzdelávacích výsledkov,
6. žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu a vzdelávanie umožňujú,
7. k danému učivu položiť otázku a dostať na ňu odpoveď,
8. na omyl, zmenu názoru a právo na vývin,
9. na objektívne hodnotenie,
10. primerane využívať školské zariadenie, učebne, pomôcky, knižnicu,
11. dobrovoľne sa zapájať podľa záujmu do mimoškolských športových, kultúrnych a iných aktivít, ktoré organizuje škola,
12. na ohľaduplné a taktné zaobchádzanie zo strany pedagógov, prevádzkových zamestnancov školy i spolužiakov, má byť chránený pred všetkými formami zanedbávania, krutosti a využívania,
13. v primeranom čase, priestore a primeraným spôsobom vyjadriť svoj názor v diskusii na vyučovaní, na triednických hodinách,
14. aby disciplinárne opatrenia, ktoré sa voči nemu vykonávajú, boli zlučiteľné s ľudskou dôstojnosťou dieťaťa,
15. na individuálny prístup vo výchove a vzdelávaní rešpektujúci jeho schopnosti a zdravotný stav,
16. na slobodnú voľbu voliteľných a nepovinných predmetov, na slobodnú voľbu krúžkovej a ostatnej záujmovej činnosti v súlade so svojimi záujmami a záľubami,
17. dostať informácie v otázkach týkajúcich sa jeho osoby a výchovno-vzdelávacích výsledkov od pedagogických zamestnancov,
18. na individuálne vzdelávanie v rozsahu stanovenom predpismi,
19. na objektívne hodnotenie,
20. na úctu k svojmu vierovyznaniu, svetonázoru a etnickej príslušnosti.
21. **K povinnostiam žiakov patrí:**
22. správať sa v škole slušne, dbať na pokyny pedagogických zamestnancov a ostatných zamestnancov školy, podľa svojich schopností sa svedomito pripravovať na vyučovanie a dodržiavať školský poriadok,
23. prichádzať na vyučovanie a na všetky školské činnosti včas, riadne pripravený, so všetkými učebnými pomôckami, ktoré podľa rozvrhu potrebuje na vyučovanie,
24. rešpektovať triednym učiteľom presne určené miesto v zasadacom poriadku. Meniť je možné len so súhlasom triedneho učiteľa. V počítačovej učebni určuje žiakovi miesto predmetný vyučujúci,
25. na vyučovaní sedieť slušne, pozorne sledovať učiteľov výklad i odpovede žiakov, svedomito a aktívne pracovať, nenarúšať vyučovaciu hodinu,
26. svojím správaním neznemožňovať uplatňovanie práva učiť sa ostatným spolužiakom,
27. o slovo sa hlásiť zdvihnutím ruky,
28. rešpektovať zákaz našepkávať vyvolanému žiakovi, nie je dovolené odpisovať pri písomných prácach,
29. v prípade nepripravenosti na vyučovanie ospravedlniť sa vyučujúcemu pred začiatkom vyučovacej hodiny a uviesť dôvod,
30. opustiť triedu, ihrisko alebo pracovné miesto len so súhlasom vyučujúceho,
31. udržiavať svoje miesto v čistote a poriadku,
32. dodržiavať zákaz manipulovať s hasiacimi a elektrickými prístrojmi,
33. na vyučovaní, osobitne na školských vychádzkach, výletoch, exkurziách sa riadiť predpismi BOZP a pokynmi vedúceho učiteľa a ostatných pedagogických pracovníkov.
34. **Žiakovi nie je dovolené:**
35. prechovávať, užívať, predávať i poskytovať návykové látky (alkohol, tabak/žuvací tabak, organické rozpúšťadlá a nelegálne drogy, suroviny na ich výrobu) ,propagovať alebo inak šíriť toxikomániu (aj v podobe symbolov: retiazky, tričká, aj cudzojazyčné nápisy, prívesky, nálepky atď.),
36. šikanovať, týrať fyzicky alebo psychicky spolužiakov alebo ich vystavovať inému (nátlak, posmech, ohováranie),
37. propagovať alebo šíriť násilie, rasizmus a iné druhy intolerancie a xenofóbie,
38. hrať hazardné hry,
39. kĺzať sa po chodbách budovy školy, nakláňať sa cez zábradlie schodišťa a sadať naň, vykláňať sa z okien , v zimnom období sa kĺzať po chodníkoch,
40. používať vulgárne výrazy cez vyučovacie hodiny, cez prestávky, mimo školy,
41. používať mobilné telefóny a smart hodinky, MP3, MG, CD prehrávače a hry až do skončenia vyučovania a opustenia budovy školy. Mobilný telefón a smart hodinky musia mať žiaci počas vyučovania vypnuté a uložené v taške.Použiť ho môžu len v naliehavých prípadoch so súhlasom a za prítomnosti vyučujúceho,
42. sadať na parapetné dosky a kryty na ohrievacích zariadeniach,
43. vyhadzovať odpadky mimo košov na odpadky,
44. nosiť predmety, ktoré žiak v škole nepotrebuje (klenoty, hodinky a väčšie sumy peňazí nosí žiak do školy na vlastnú zodpovednosť a učiteľ stratu nerieši, ak žiak zistí stratu svojej veci, ktorá je potrebná na vyučovanie, oznámi to triednemu učiteľovi, ktorý urobí ďalšie opatrenia),
45. manipulovať s oknami, žalúziami, svetelnými vypínačmi, zvukovými modulátormi a audiovizuálnymi prístrojmi, Použiť ich žiaci môžu len so súhlasom a v prítomnosti učiteľa. Pri poškodení zariadenia budovy alebo techniky, škodu hradí rodič, resp. zákonný zástupca žiaka, ktorý škodu spôsobil.
46. **Výchovné opatrenia**

Výchovnými opatreniami sú pochvaly a opatrenia vo výchove na posilnenie disciplíny.

* 1. **Pochvaly a iné ocenenia:**

*Pochvala triednym učiteľom* ( zápis v EŽK , diplom)

*Pochvala riaditeľom školy* ( rozhodnutie o pochvale, vecná odmena)

Pochvaly sa spravidla udeľujú na konci I. polroku a najmä na konci školského roku

1. Pochvala triednym učiteľom - udeľuje sa pred kolektívom triedy

* za prospech - priemer do 1,5
* za vzornú dochádzku do školy- 0 až 10 vymeškaných hodín
* za reprezentáciu triedy v oblasti kultúry, športu, vzdelávania ( 1. miesto v školskom kole)
* za činnosť v prospech triedy nad rámec svojich povinností
* za dlhodobú aktívnu prácu na vyučovaní
* za príkladné správanie, za nezištnú pomoc, príkladný čin, pomoc spolužiakom
* zlepšenie si prospechu o jeden stupeň v porovnaní s predchádzajúcim klasifikačným obdobím

**2**. Pochvala riaditeľom školy - udeľuje sa pred všetkými žiakmi školy

* za výborný prospech - priemer 1,0
* za vzornú dochádzku do školy – 0 vymeškaných hodín
* za úspešnú reprezentáciu školy ( 1.-3. miesto v okresnom kole)
* umiestnenie alebo  účasť v krajskom kole
* príkladný čin, verejné uznanie inou osobou alebo inštitúciou
  1. **Opatrenia vo výchove na posilnenie disciplíny**

Opatrenie na posilnenie disciplíny žiaka sa ukladá po objektívnom prešetrení za závažné alebo opakované previnenie proti školskému poriadku školy. Toto opatrenie predchádza spravidla zníženiu stupňa zo správania. Podľa závažnosti previnenia sa ukladá niektoré z opatrení:

* napomenutie od triedneho učiteľa
* pokarhanie od triedneho učiteľa
* pokarhanie od riaditeľa školy

O udelení výchovného opatrenia informuje triedny učiteľ a riaditeľ školy preukázateľným spôsobom zákonného zástupca žiaka. Výchovné opatrenie sa zaznamenáva žiakovi do triedneho výkazu alebo katalógového listu žiaka.

**1. Napomenutie od triedneho učiteľa** sa udeľuje za:

* 3 menej závažné porušenia školského poriadku ( zapísané v EŽK )

1. **Pokarhanie od triedneho učiteľa**sa udeľuje za:

* neospravedlnenú neúčasť žiaka na vyučovaní, najviac 1 vyučovací deň (1 – 5 hod.)
* 3 menej závažné a súčasne 1 závažné porušenie školského poriadku ( zapísané v EŽK )
* 3 závažné porušenia školského poriadku ( zapísané v EŽK )

1. **Pokarhanie od riaditeľa školy**sa udeľuje za:

* opakovanú neospravedlnenú neúčasť žiaka na vyučovaní trvajúcu najviac 2 vyučovacie dni (6 – 10 hod.)
* 4 menej závažných porušení a súčasne 2 závažné porušenia školského poriadku ( zapísané v EŽK )
* 4 závažné porušenia školského poriadku ( zapísané v EŽK)

1. **Znížená známka zo správania**

**Stupeň 2 / uspokojivé/**

* opakované porušovanie školského poriadku a nerešpektovanie pokynov vyučujúcich
* **11 – 20 neospravedlnených hodín**
* 10 bežných priestupkov  / zapísané v triednej knihe/
* 5 závažných priestupkov
* 1 hrubý priestupok
* úmyselné fyzické napadnutie spolužiaka, agresívne správanie
* krádež v škole a na verejnosti, bez trestného stíhania
* falšovanie úradného dokumentu / ospravedlnenie , potvrdenie od lekára, záznamu  v ŽK/
* úmyselné poškodzovanie majetku školy podľa  rozsahu spôsobenej škody
* svojvoľné opustenie výchovno - vyučovacieho procesu /v škole i mimo školy /
* za propagáciu rasizmu a xenofóbie
* používanie alkoholických  a návykových látok v priestoroch a areály školy

**Stupeň 3 / menej uspokojivé /**

* vážne porušenie správania žiaka v škole i mimo školy je v rozpore so školským poriadkom
* **21 – 59** vymeškaných neospravedlnených vyučovacích hodín
* 11a viac bežných priestupkov / zapísané v triednej knihe/
* 6 závažných priestupkov
* 2 hrubé priestupky
* úmyselné fyzické napadnutie, ublíženie na zdraví a šikanovanie
* priestupok voči zákonu klasifikovaný ako prečin
* falšovanie úradného dokumentu ako výpis z katalógového listu, vysvedčenie a pod.
* poškodenie školského majetku s väčším rozsahom škody

**Stupeň 4 / neuspokojivé/**

* žiak sústavne porušuje pravidlá správania a školský poriadok
* zámerne narúša korektné vzťahy medzi spolužiakmi a hrubými previneniami
* ohrozuje ostatných žiakov a učiteľov
* priestupok voči zákonu klasifikovaný ako trestný čin
* úmyselné fyzické napadnutie spolužiaka so  zdravotnými následkami
* **nad 60** vymeškaných neospravedlnených hodín

Pri navrhovaní výchovných opatrení alebo návrhu na zníženú známku zo správania má triedny učiteľ na zreteli, či je zodpovedný za neospravedlnené hodiny žiak, alebo či neospravedlnená dochádzka žiaka do školy nie je spôsobená zanedbávaním starostlivosti o povinnú školskú dochádzku žiaka zo strany jeho zákonného zástupcu.

5. Klasifikácia priestupkov :

***Menej závažné porušenie /bežné priestupky:***

* + - * + zabúdanie pomôcok na vyučovanie, zabúdanie žiackej knižky
        + nevhodná úprava zovňajšku
        + chýbajúce prezuvky
        + nerešpektovanie pokynov vyučujúceho, dozorkonajúceho učiteľa, zastupujúceho učiteľa
        + ohováranie, vysmievanie sa zo spolužiakov, drobné konflikty medzi spolužiakmi
        + bezdôvodné neskoré príchody na vyučovaciu hodinu
        + používanie ťahákov,    odpisovanie od spolužiakov, používanie urážlivých výrazov
        + svojvoľné opustenie vyučovacej hodiny

***Závažné porušenie /závažné priestupky/:***

* + - * + bezdôvodné opustenie školy
        + prepisovanie známok v žiackej knižke
        + klamstvo, podvod
        + hrubé, vulgárne a arogantné správanie k učiteľom, zamestnancom školy a spolužiakom
        + používanie mobilného telefónu na vyučovaní
        + drobné poškodenie školského majetku - neúmyselné
        + neprimerané riešenie konfliktov so spolužiakmi (nadávky, roztržky)
        + opakované menej závažné porušenie školského poriadku, 1 závažný priestupok = 5 zápisov

***Hrubé porušenie /hrubé  priestupky/:***

* + - * + útok na učiteľa
        + šikanovanie spolužiakov
        + fyzické ublíženie sebe i spolužiakom
        + vydieranie, krádež
        + fajčenie, užívanie alkoholu, drog v škole i mimo nej
        + úmyselné ničenie školského majetku
        + zneužitie osobných údajov zamestnancov školy a žiakov na internete a v iných médiách

opakované závažné porušenia - viac ako 3 zápisy

1. **Zásady správania žiakov**
2. **Oslovenie a pozdravy**
3. Žiaci zásadne oslovujú zamestnancov školy: pani riaditeľka, pani učiteľka, pani vychovávateľka, pani školníčka a podobne.
4. Žiaci zdravia pozdravom: „dobrý deň“, „dobré ráno“. Žiaci zdravia v ten istý deň len pri prvom stretnutí.
5. Žiaci zdravia všetkých zamestnancov školy.
6. Žiaci zdravia vyučujúceho na začiatku hodiny tak, že vstanú. Sadajú si na pokyn vyučujúceho.
7. Žiaci zdravia zamestnancov školy aj pri stretnutí mimo budovy školy.

1. **Príchod do školy**
2. Budova školy sa pre žiakov otvára o 7:45 hod. Žiaci na vyučovanie prichádzajú od 7:45 tak, aby pred začiatkom hodiny boli na svojom mieste s pripravenými učebnými pomôckami.
3. Budova školy sa ráno uzavrie o 8:00 hod. Popoludňajšie vyučovanie je rovnocenné s dopoludňajším vyučovaním. Bez ospravedlnenia sa vopred, sa neúčasť považuje za neospravedlnenú neprítomnosť na vyučovaní.
4. Opakované bezdôvodné neskoré príchody na vyučovanie je porušovanie školského poriadku, za každé 3 takéto príchody bude žiakovi udelená 1 neospravedlnená hodina.
5. Do budovy školy vchádzajú žiaci hlavným vchodom .
6. Žiaci, ktorí prídu na vyučovanie, výchovnú činnosť skôr ako je stanovená doba, disciplinovane čakajú pred budovou školy (škola nezodpovedá v tomto čase za bezpečnosť žiakov) . Žiakom sa zakazuje zvoniť na zvonček. Vstup do budovy školy je bez vedomia vyučujúceho zakázaný.
7. Na činnosti, ktoré organizuje škola, sa žiaci zhromažďujú na mieste a v čase písomne oznámenom v informovanom súhlase , určenom vyučujúcim a schváleným riaditeľom školy.
8. Neskorý príchod na vyučovanie musí žiak ospravedlniť u vyučujúceho v triede i u svojho triedneho učiteľa.
9. Žiaci sa v škole prezujú do zdravotne nezávadnej obuvi. Vychádzkovú obuv a vrchný odev si odkladajú do svojich skriniek na chodbe. Vo vreckách vrchného ošatenia si nenechávajú cenné veci.
10. Žiaci na bicykli, či kolobežkách prichádzajú do školy len na vlastné nebezpečenstvo. Škola za poškodenie, či krádež bicykla a kolobežky nenesie zodpovednosť. Bicykle si žiaci odkladajú pred budovou školy.

1. **Správanie sa žiakov na vyučovaní**
2. Žiak je povinný správať sa v škole slušne, dbať na pokyny pedagogických i ostatných zamestnancov školy, podľa svojich schopností sa svedomito pripravovať na vyučovanie a dodržiavať školský poriadok školy.
3. Žiak prichádza na vyučovanie a všetky školské podujatia včas, riadne pripravený, so všetkými učebnými pomôckami, ktoré podľa rozvrhu potrebuje na vyučovanie. Pomôcky potrebné na hodinu si pripraví cez prestávku.
4. V prípade, ak si žiak opakovane bez závažnejšieho dôvodu neprinesie pomôcky na vyučovanie, môže mu byť udelené niektoré z výchovných opatrení alebo navrhnutá znížená známka zo správania.
5. Miesto určené v zasadacom poriadku môže žiak meniť len so súhlasom vyučujúceho.
6. Na začiatku  vyučovacej hodiny sedí žiak na mieste určenom podľa zasadacieho poriadku a po vstupe učiteľa do triedy ho zdraví povstaním.
7. Na vyučovacej hodine žiak sa správa slušne, sleduje činnosť v triede, je aktívny, nenašepkáva, neodpisuje, nevyrušuje.
8. Ak chce žiak odpovedať alebo sa vyučujúceho niečo spýtať, hlási sa zdvihnutím ruky.
9. Ak sa žiak na vyučovanie nepripravil, má možnosť ospravedlniť sa vyučujúcemu na začiatku hodiny s uvedením dôvodu.
10. Počas hodiny smie žiak opustiť triedu, ihrisko a pracovné miesto len so súhlasom vyučujúceho.
11. Svoje miesto žiak udržiava v čistote a poriadku.
12. Manipulovať s oblokmi, závesmi, žalúziami, svetelnými vypínačmi, audiovizuálnou technikou môžu žiaci len so súhlasom pedagóga. Pri poškodení škodu hradí rodič, resp. zákonný zástupca nezodpovedného žiaka .
13. Do školy je neprípustné nosiť predmety, ktoré žiak v škole nepotrebuje. Klenoty, hodinky a väčšie sumy peňazí nosí žiak do školy na vlastnú zodpovednosť. Ak žiak zistí stratu nejakej svojej veci, oznámi to triednemu učiteľovi, ktorý urobí ďalšie opatrenia.
14. Do školy je zakázané nosiť, prechovávať a užívať akékoľvek drogy - omamné látky, zbrane aj ich atrapy. Porušenie zákazu sa klasifikuje ako hrubé narušenie disciplíny, ktoré triedny učiteľ rieši s rodičmi žiaka.
15. Mobilné telefóny a smart hodinky nosia žiaci do školy na vlastnú zodpovednosť. Škola za ich stratu, poškodenie, nenesie zodpovednosť. Počas pobytu v škole  je zakázané používať ich. Mobilné telefóny  a smart hodinky musia byť vypnuté a uložené v taške.
16. Na vyučovaní, osobitne na školských vychádzkach, výletoch, exkurziách sú žiaci povinní sa riadiť predpismi BOZP a pokynmi vedúceho učiteľa a ostatných pedagogických pracovníkov.

1. **Správanie sa žiakov počas prestávky**
2. Počas prestávky sa žiak pohybuje primerane rýchlo, neruší a neobmedzuje spolužiakov, bez dovolenia nesmie opustiť budovu školy. Žiaci sa správajú voči sebe slušne a tolerantne, nevyhľadávajú potýčky, neriešia osobné problémy neslušnými výrazmi, prípadne fyzickým násilím. Nezneužívajú fyzicky slabších spolužiakov na vykonávanie rôznych ponižujúcich úkonov. V prípade zistenia šikanovania, situáciu rieši triedny učiteľ a bez výnimky každého žiaka - agresora potrestá zníženou známkou zo správania. Tieto priestupky žiakov je triedny učiteľ povinný riešiť s rodičmi.
3. Žiaci majú zakázané vykláňať sa z okien a vyhadzovať von papier a iné odpadky.
4. Počas malých prestávok žiak bez dôvodu neopúšťa triedu. Malé prestávky sú určené na prípravu pomôcok pre ďalšiu vyučovaciu hodinu, použitie WC, vykonanie osobnej hygieny. V prípade potreby žiak môže vyjsť na chodbu pred svoju triedu, ale so súhlasom dozorkonajúceho učiteľa. Dvere počas malých prestávok sú na triedach otvorené. Okná sú zatvorené.
5. Po 2. vyučovacej hodine je veľká prestávka. Cez veľkú prestávku môže žiak triedu opustiť, prípadne môže vyjsť na chodbu pred svoju triedu alebo do oddychovej zóny (podľa rozpisu používania), nesmie však opustiť budovu, či obmedzovať spolužiakov. V jarných a jesenných mesiacoch, keď je vhodné počasie, žiaci trávia veľkú prestávku na čerstvom vzduchu (na ploche pred vstupom do školy alebo  na asfaltovom ihrisku) .
6. Týždenníci sú zodpovední za poriadok v triede (vyvetranie, čistá tabuľa, príprava pomôcok).

1. **Odchod žiakov**
2. Po skončení poslednej vyučovacej hodiny si žiak uloží svoje veci do aktovky, vyčistí svoje miesto a okolie od papierov a iných nečistôt.
3. Na pokyn učiteľa žiaci opustia triedu, preobujú sa na chodbe, zoradia sa a pod dozorom vyučujúceho odchádzajú do školskej jedálne alebo opustia školskú budovu. Správajú sa disciplinovane a slušne.
4. Po skončení vyučovania majú žiaci zákaz zdržiavať sa bez dozoru v budove školy.
5. Žiaci sú povinní opustiť školu bezprostredne po vyučovaní o 12:30 hod. Dlhšie môžu zostať v škole len žiaci, ktorí sa stravujú v ŠJ, zostávajú v školskom klube detí (ŠKD), alebo po obedňajšej prestávke pokračujú v popoludňajšom vyučovaní.
6. Na popoludňajšie vyučovanie žiaci odchádzajú len v sprievode vyučujúceho a vedúceho krúžku.
7. V školskej jedálni sa žiaci zdržiavajú len počas výdaja stravy, správajú sa disciplinovane, udržujú čistotu a riadia sa pokynmi pedagogického dozoru. Tašky a kabáty majú zavesené a uložené na vešiakoch v ŠJ.
8. **Dochádzka žiakov do školy**
9. Žiak je povinný chodiť do školy pravidelne a včas podľa rozvrhu hodín a zúčastňovať sa na činnostiach, ktoré škola organizuje.
10. Vyučovanie  a  podujatie  školy  môže  žiak  vymeškať  len  pre  chorobu  a  vážnu

udalosť v rodine. Príčinu vymeškania oznámi rodič ráno v deň vymeškania telefonicky alebo osobne triednej učiteľke.

1. Ak žiak vopred vie, že vymešká vyučovanie , oznámi to vopred triednej učiteľke.
2. Na vymeškanie jednej vyučovacej hodiny dáva súhlas príslušný vyučujúci, na viac hodín

      alebo jeden vyučovací deň triedna učiteľka.

1. Ak sa dieťa alebo žiak nemôže zúčastniť na výchove a vzdelávaní v škole alebo v školskom zariadení, jeho zákonný zástupca alebo zástupca zariadenia je povinný oznámiť škole alebo školskému zariadeniu bez zbytočného odkladu príčinu jeho neprítomnosti.
2. Za dôvod ospravedlniteľnej neprítomnosti dieťaťa alebo žiaka sa uznáva najmä:

* choroba,
* lekárom nariadený zákaz dochádzky do školy,
* mimoriadne udalosti v rodine,
* účasť dieťaťa alebo žiaka na súťažiach.

1. Neprítomnosť žiaka, ktorá trvá najviac päť po sebe nasledujúce vyučovacie dni ospravedlňuje jeho zákonný zástupca. Vo výnimočných a osobitne odôvodnených prípadoch škola môže vyžadovať lekárske potvrdenie o chorobe žiaka alebo iný doklad potvrdzujúci odôvodnenosť jeho neprítomnosti.
2. Ak neprítomnosť žiaka z dôvodu ochorenia trvá dlhšie ako päť po sebe nasledujúce vyučovacie dni, predloží zákonný zástupca žiaka potvrdenie od lekára.
3. Ak je žiak dlhodobo v domácom ošetrení, zabezpečí triedny učiteľ po dohovore s rodičom individuálne doučovanie.
4. Žiak oslobodený od vyučovacieho predmetu musí byť prítomný na vyučovaní, kde sa zamestnáva pomocnými úlohami. Ak je to prvá alebo posledná vyučovacia hodina, žiak sa vyučovania nezúčastňuje. Je potrebný informovaný súhlas rodiča.
5. Ak žiak v školskom roku bezdôvodne vymešká vyučovanie, považujeme to za záškoláctvo.
6. Každú neospravedlnenú hodinu písomne alebo telefonicky oznamuje rodičom triedny učiteľ.
7. **Starostlivosť žiaka o svoj vzhľad**
8. Žiak musí byť v škole a na všetkých školských a mimoškolských podujatiach oblečený a upravený vhodne a čisto. Žiak chodí do školy esteticky upravený. Zakazuje sa nosiť extravagantné, vyzývavé a rušivo pôsobiace oblečenie . Nie je dovolené farbiť si nechty a vlasy, piercing, nápadná úprava vlasov, líčenie očí, pier, make up.
9. Žiak dbá o čistotu oblečenia, tela a vlasov. Pri objavení znakov pedikulózy bude privolaný rodič , zoberie dieťa domov a zabezpečí nápravu.
10. Zo zdravotných dôvodov sa neodporúča používať na prezutie v škole tenisky a cvičky. Odporúčame pevnú a bezpečnú obuv s pevnou pätou, nie šľapky a topánky na vysokom opätku. V prípade úrazu škola nebude žiaka finančne odškodňovať.
11. Každý žiak je povinný mať v škole hygienické potreby.

1. **Starostlivosť o školské učebnice a pomôcky**
2. Žiak je povinný šetriť učebnice a školské potreby, udržiavať v poriadku a čistote svoje miesto, triedu a iné školské priestory, chrániť majetok školy pred poškodením. Je povinný nosiť do školy učebnice a školské potreby podľa rozvrhu hodín.
3. Akékoľvek poškodenie zariadenia školy z nedbanlivosti alebo úmyselné poškodenie je v plnej miere povinný nahradiť rodič žiaka .
4. Žiak je povinný oznamovať triednemu učiteľovi, pedagogickému dozoru všetky nedostatky a poruchy, ktoré by mohli ohroziť bezpečnosť a zdravie pri činnosti žiakov.
5. Žiak chráni školský areál.

1. **Starostlivosť o ochranu zdravia, bezpečnosť pri vyučovaní**

**a na školských akciách**

1. Žiak musí byť v škole a na všetkých školských a mimoškolských podujatiach oblečený a upravený vhodne a čisto.
2. Žiak je povinný počas vyučovania, prestávok, ako i na podujatiach organizovaných školou chrániť svoje zdravie a zdravie spolužiakov.
3. Všetci žiaci sú so zásadami bezpečnosti a ochrany zdravia v škole preukázateľne oboznámení na začiatku školského roka triednym učiteľom. V prípadoch zvýšeného ohrozenia bezpečnosti a zdravia žiaka pri niektorých činnostiach, sú žiaci oboznámení s pokynmi na predchádzanie úrazom. Každý žiak je povinný dodržiavať všeobecné zásady bezpečnosti a ochrany zdravia a rešpektovať usmernenia učiteľov na predchádzanie úrazom.
4. Všetci žiaci školy sú povinní rešpektovať dozor konajúcich učiteľov školy.
5. Zo zdravotných dôvodov sa neodporúča  používať v škole tenisky a cvičky ako prezuvky.
6. Žiak ochraňuje svoje zdravie a zdravie spolužiakov. Žiaci nesmú v škole ani v areáli školy fajčiť, piť alkoholické nápoje, užívať, prechovávať a distribuovať návykové a omamné látky.
7. Žiak dôsledne dodržiava hygienické zásady - dôsledne si umyje ruky po použití WC i pred každým jedlom.
8. Triedny učiteľ je povinný na začiatku školského roka zabezpečiť pre žiakov svojej triedy vhodné veľkosti nábytku a každý vyučujúci by mal dbať na to, aby žiak dodržoval správnu vzdialenosť pri písaní a čítaní.
9. Každý pedagóg je povinní zohľadňovať zrakové, sluchové vady i výšku vzrastu žiaka.
10. V prevádzkových priestoroch sa žiak správa tak, aby nezapríčiňoval zvyšovanie prašnosti a neohrozoval vlastnú bezpečnosť a bezpečnosť spolužiakov.
11. Pred začatím činnosti, pri ktorej vzniká riziko úrazu, pedagóg je preukázateľne povinný poučiť a upozorniť žiakov na ich možné nebezpečenstvo vzniku úrazu.
12. Prvú predlekársku pomoc je povinný poskytnúť každý zamestnanec školy.
13. Ak žiak utrpel úraz, musí o tom informovať zodpovedného pedagogického zamestnanca

(vyučujúceho, dozor konajúceho, triedneho , vychovávateľku...).

1. Pedagóg, ktorý poskytol prvú predlekársku pomoc žiakovi je povinný o úraze alebo onemocnení informovať rodičov žiaka.
2. Každý školský úraz treba evidovať v knihe školských úrazov a každé ošetrenie úrazu je povinné zapísať do zošita ošetrení úrazov.
3. Ak úraz žiaka alebo iné zhoršenie zdravotného stavu si vyžaduje neodkladnú lekársku pomoc, škola zabezpečí pre žiaka pedagogický doprovod, ktorý podá ošetrujúcemu lekárovi informácie o vzniku a príčinách úrazu a informáciu o poskytnutej predlekárskej prvej pomoci. Následne bezodkladne triedny učiteľ informuje o úraze žiaka jeho zákonného zástupcu.
4. **Ochranné opatrenie**

Ak žiak svojim správaním a agresivitou ohrozuje bezpečnosť a zdravie ostatných žiakov,  ostatných účastníkov výchovy a vzdelávania alebo narúša výchovu a vzdelávanie do  takej miery, že znemožňuje účastníkom vzdelávanie, riaditeľ školy môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca.

Riaditeľ školy alebo jeho zástupca privolá :

* zákonného zástupcu žiaka
* zdravotnú pomoc
* príslušníka polície

Toto ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví vyučujúci s vedomím riaditeľa školy písomný záznam.

1. **Záškoláctvo**

Záškoláctvo je neospravedlniteľná neprítomnosť – absencia z vyučovania bez vedomia rodičov resp. zákonných zástupcov alebo s ich vedomím, s vedomím zákonných zástupcov. Záškoláctvo bez vedomia rodičov chápeme aj ako reakciu dieťaťa, ktoré nie je schopné situáciu riešiť inak ako únikom.

1.Kategórie záškoláctva:

* záškoláctvo, keď žiak nechodí do školy, rodičia o žiakovej absencií na vyučovaní nevedia
* záškoláctvo, keď rodič vedome alebo nevedome ponechávajú svoje dieťa z istých dôvodov doma (predstierané ochorenie)
* keď dieťa so súhlasom rodiča nechodí do školy

2.Odporúčania pre rodičov:

* nebagatelizovať  prítomnosť problému, nevytvárať s dieťaťom koalíciu voči škole, nenechať sa dieťaťom manipulovať a neponechávať ho neodôvodnene počas vyučovania doma
* pravidelne a intenzívne sa zaujímať a informovať o dochádzku dieťaťa do školy (kontakt s triednym učiteľom, výchovným poradcom, pravidelné návštevy a konzultácie rodiča v škole)
* zaujímať sa o emočný vývin dieťaťa, o jeho postavenie v školskom kolektíve, o sociálne vzťahy dieťaťa, spolu so školou sa pokúsiť vytvoriť dieťaťu v škole bezpečné prostredie
* pomôcť dieťaťu nekonfliktným spôsobom riešiť jeho aktuálne ťažkosti, stanoviť jasné pravidlá a dodržiavať ich
* neriešiť ťažkosti dieťaťa častým striedaním škôl, veľmi často je takáto stratégia iba presúvaním riešení problému a nie jeho skutočným riešením
* pri stupňovaní problémov vyhľadať pomoc odborníkov (oddelenie sociálno-právnej ochrany detí a sociálnej kurately – Úrad práce, sociálnych vecí a rodiny, Centrum pedagogického poradenstva a prevencie)

**3.** Postup pri podozrení na zanedbávanie povinnej školskej dochádzky:

a) ak žiak vymešká bez ospravedlnenia viac ako **15** vyučovacích hodín mesačne, riaditeľ školy bezodkladne oznámi túto skutočnosť obci, v ktorej má zákonný zástupca dieťaťa trvalý pobyt a Úradu práce sociálnych vecí a rodiny,

b) ak žiak vymešká bez ospravedlnenia viac ako **60** vyučovacích hodín v príslušnom školskom roku, je obec povinná na základe oznámenia riaditeľa školy začať konanie o priestupku podľa § 6 ods. 4 a § 37 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“),

c) ak žiak vymešká bez ospravedlnenia viac ako **100** vyučovacích hodín, je potrebné zo strany obce podať podľa § 211 Trestného zákona č. 300/2005 Z. z. v znení neskorších predpisov trestné oznámenie na zákonných zástupcov žiaka pre podozrenie zo spáchania trestného činu Ohrozovania mravnej výchovy mládeže.

d) Výchovné opatrenia za vymeškané hodiny:

1– 5 vymeškaných neospravedlnených hodín – pokarhanie od triedneho učiteľa

6 - 10 vymeškaných neospravedlnených hodín –   pokarhanie od RŠ

11 – 20 vymeškaných neospravedlnených hodín – 2. stupeň zo správania

21 – 59 vymeškaných neospravedlnených hodín – 3. stupeň zo správania

60 – a viac vymeškaných neospravedlnených hodín – 4. stupeň zo správania

**VIII. Správanie sa žiaka na verejnosti**

* Za správanie žiakov mimo školy zodpovedá zákonný zástupca.
* Žiak je povinný správať sa aj mimo vyučovania a vo voľných dňoch tak, aby neporušoval zásady spolunažívania a mravné normy spoločnosti.
* Večerných podujatí, kultúrnych vystúpení a pod. sa žiaci môžu zúčastniť len v sprievode zákonných zástupcov.
* Každý žiak má právo požiadať pedagogického zamestnanca o pomoc aj pri riešení svojich problémov mimo školy.
* Na školských výletoch, exkurziách, lyžiarskom, plaveckom výcviku, v škole v prírode sa žiaci riadia pokynmi pedagógov.
  1. **Komisionálne skúšky, opravné skúšky, opakovanie ročníka**

1. Žiak bude klasifikovaný na základe komisionálnej skúšky:
2. keď koná rozdielovú skúšku,
3. keď je skúšaný v náhradnom termíne,
4. keď jeho zákonný zástupca požiada o preskúšanie žiaka a riaditeľ školy akceptuje dôvody ako opodstatnené,
5. na základe rozhodnutia vyučujúceho, keď žiak vymešká v jednom polroku 35 a viac percent z plánovaného počtu hodín v predmete, respektíve nemá splnené všetky kritériá hodnotenia a klasifikácie žiakov.

**Výsledok komisionálnej skúšky je pre žiaka konečný.**

1. Ak má žiak na konci druhého polroka nedostatočný prospech najviac z dvoch predmetov, môže jeho zákonný zástupca požiadať o vykonanie opravnej skúšky. Výsledok opravnej skúšky môže byť hodnotený známkou:
2. nedostatočný - ak žiak nevyhovie stanoveným kritériám hodnotenia a klasifikácie ,
3. dostatočný - ak žiak stanoveným kritériám hodnotenia a klasifikácie žiakov vyhovie.
4. Žiak, ktorý bez závažných dôvodov nepríde na opravnú alebo komisionálnu skúšku, klasifikuje sa z predmetu, z ktorého mal urobiť opravnú alebo komisionálnu skúšku stupňom prospechu nedostatočný.
5. Ak žiak neprospel a neurobil opravnú skúšku z predmetu, prípadne ak neprospel z viac ako dvoch predmetov, opakuje ročník. Bude zaradený do triedy nižšieho ročníka.
   1. **Individuálne štúdium, štúdium v zahraničí**

            Na požiadanie zákonného zástupcu z dôvodov aktívnej záujmovej činnosti žiaka alebo zo zdravotných dôvodov doložených príslušným potvrdením, môže riaditeľ školy povoliť žiakovi individuálny študijný plán alebo študijné úľavy, individuálne vzdelávanie. Pokiaľ žiak spolu s rodinou dlhší čas žije v zahraničí, môže riaditeľ školy vyhovieť žiadosti zákonného zástupcu žiaka a povoliť štúdium žiaka na škole obdobného typu v zahraničí. Riaditeľ školy stanoví, z ktorých predmetov bude musieť žiak na konci školského roka vykonať rozdielové skúšky. Určí tiež ich záväzné termíny.

* 1. **Školské stravovanie**

1. Žiak má právo stravovať sa v školskom stravovacom zariadení.
2. Žiak sa v školskom stravovacom zariadení zdržiava len počas podávania stravy.
3. Vstup do školskej jedálne je povolený iba stravujúcim sa žiakom.
4. Do jedálne prichádza disciplinovane, odloží si kabát a aktovku na určené miesto.
5. V jedálni sa pri stole správa slušne, nevykrikuje, nerozpráva sa nahlas, neničí príbory,  obrusy, vybavenie školskej jedálne.
6. Žiak dodržiava pokyny pedagóga vykonávajúceho dozor a vychovávateľky.
7. Žiak odnáša použitý riad na odkladaciu plochu, nechá po sebe čisté miesto, pri odchode zasunie svoju stoličku.
8. V prípade, že žiak rozleje časť stravy na podlahu, oznámi túto skutočnosť pedagogickému dozoru, ktorý prostredníctvom upratovačiek zabezpečí odstránenie nedostatku, ktorý býva príčinou školského alebo pracovného úrazu.

* 1. **Základné práva a povinnosti učiteľov**

1. **Práva a povinnosti učiteľov**

            Okrem práv a povinností uvedených v pracovnom poriadku zamestnancov školy platia pre pedagogických zamestnancov nasledovné pravidlá:

1. Pedagogickí zamestnanci sledujú oznamy na nástenke v riaditeľni a oznamy v edupage.
2. Ak vo výnimočných prípadoch učiteľ musí opustiť pracovisko v pracovnom čase, je povinný to oznámiť riaditeľovi školy.
3. Každý vyučujúci je povinný zapísať chýbajúcich žiakov do triednej knihy na začiatku vyučovacej hodiny.
4. Každý vyučujúci zašle prostredníctvom edupage chýbajúcim žiakom úlohy.
5. Každý vyučujúci po skončení vyučovania skontroluje triedu, v ktorej vyučoval poslednú hodinu .

1. **Povinnosti pedagogického dozoru**

            Pedagogický dozor nad žiakmi plní funkciu bezpečnostnú a preventívnu. Zamestnanci pri pedagogickom dozore sledujú a kontrolujú činnosť žiakov, sú oprávnení dávať im primerané príkazy a poučenia. Pedagogický dozor nad žiakmi v škole, resp. mimo školy patrí medzi povinnosti pedagogických zamestnancov a zahŕňa sa do ich týždenného pracovného času, nie pedagogického úväzku. Vykonáva sa pri všetkých organizačných formách vyplývajúcich z výchovno-vzdelávacieho procesu, učebných osnov, podujatí organizovaných školou (zariadením), napr. pri súťažiach, olympiádach, kultúrnych, telovýchovných a športových vystúpeniach a pod. Týždenný pracovný čas pedagogických zamestnancov pozostáva z času, počas ktorého pedagogickí zamestnanci vykonávajú vyučovaciu činnosť a výchovnú činnosť, a z času, počas ktorého vykonávajú ostatné činnosti súvisiace s pedagogickou prácou a prácou ustanovenou v pracovnom poriadku.

            Medzi činnosti súvisiace s pedagogickou prácou patrí (okrem osobnej prípravy na vyučovanie, prípravy učebných pomôcok a materiálu na vyučovanie, vedenie dokumentácie školy uvedenej v § 11 smernice o základnej škole, opravy písomných a grafických prác žiakov, starostlivosť o kabinety, knižnice, účasť na poradách zvolaných riaditeľom školy, účasť na združeniach rodičov resp. rodičovskej rady a pod.) aj vykonávanie pedagogického dozoru nad žiakmi priamo v škole, vrátane areálu školy resp. mimo školy.

            V škole vykonáva učiteľ dozor nad žiakmi pred vyučovaním, cez prestávky, po vyučovaní, pri ostatnej výchovno-vzdelávacej činnosti vyplývajúcej z učebných osnov, pri prechode žiakov z budovy školy do budovy ŠJ, prípadne iného určeného miesta, kde sa koná vyučovanie, výchovná činnosť (ihrisko, besiedka a pod.). Pri zabezpečovaní dozoru nad žiakmi v školách sa postupuje podľa rozvrhu dozorov, schválených riaditeľom školy, ktorý je vyvesený na viditeľnom a dostupnom mieste. Dozor nad žiakmi v škole sa začína 15 minút pred začiatkom predpoludňajšieho vyučovania a končí sa odchodom žiakov zo školy po skončení vyučovania.

            Mimo školy (zariadenia) vykonáva učiteľ (pedagogický zamestnanec) dozor nad žiakmi pri plaveckom a lyžiarskom výcviku, počas účasti žiakov na súťažiach, resp. pri ich príprave a na iných podujatiach organizovaných školou, pri vychádzke, výlete a exkurzii, školy v prírode. Riaditeľ školy určí z pedagogických zamestnancov sprievodcov tak, aby na jedného sprievodcu pripadlo najviac 25 žiakov a pri vstupe do vody (pri kúpaní) najviac 10 žiakov. Ak sa žiaci pohybujú v skupinách alebo útvaroch po verejných komunikáciách, pedagogickí zamestnanci poverení dozorom sú povinní dbať na predpisy o cestnej premávke.

            V školských kluboch deti vykonávajú pedagogickí zamestnanci dozor v súlade s vyhláškou Ministerstva školstva SR č.306/2009 Z.z o školskom klube detí, školskom stredisku záujmovej činnosti, centre voľného času, šk. hospodárstve a stredisku odbornej praxe.

**XIII. Zásady spolupráce s rodičmi**

*Rodič má právo na*:

* vzdelávanie svojho dieťaťa bez diskriminácie,
* na integrovanie svojho dieťaťa na základe výsledkov psychologického vyšetrenia,
* úplné a presné informácie o výchovno-vzdelávacích výsledkoch žiaka a jeho dochádzke
* oboznámenie sa so ŠkVP a školským poriadkom školy, vyjadrovať sa k ním,
* požiadanie o komisionálne preskúšanie svojho dieťaťa,
* požiadanie o uvoľnenie svojho dieťaťa z vyučovania
* požiadanie o individuálne vzdelávanie
* požiadanie o štúdium v zahraničí
* konzultácie s učiteľom

*Rodič je povinný*:

* prihlásiť školopovinné dieťa na zápis do školy a dbať o to, aby dochádzalo do školy pravidelne a včas,
* vytvoriť pre dieťa podmienky na prípravu, na výchovu a vzdelávanie v škole a na plnenie školských povinností,
* ospravedlniť neprítomnosť žiaka na vyučovaní bez zbytočného odkladu, v odôvodnených prípadoch predložiť lekárske potvrdenie o chorobe ,
* zabezpečiť dieťaťu školské pomôcky nevyhnutné pre riadny priebeh vzdelávacieho procesu,
* zúčastňovať sa na schôdzkach rodičovských združení a konzultáciách,
* dbať na výzor a obliekanie žiaka, aby to nebolo v rozpore s morálkou,
* nahradiť škodu, ktorú žiak úmyselne spôsobil,
* Rodič by nemal povoliť svojmu dieťaťu nosiť veci, ktoré by ohrozovali zdravie a bezpečnosť žiakov školy.
* ak rodič prihlásil žiaka do ŠKD, dbá, aby žiak dochádzal pravidelne a včas uhrádza príspevok na čiastočnú úhradu nákladov ŠKD,
* informovať školu o zmene trvalého bydliska, zdravotnej spôsobilosti jeho dieťaťa, o jeho zdravotných problémoch alebo iných závažných skutočnostiach,
* ctiť ľudskú dôstojnosť a práva učiteľov a zamestnancov školy.

            Rodičom a iným osobám nie je dovolené vstupovať počas vyučovania do priestorov školy a vyrušovať učiteľa na vyučovacej hodine, pokiaľ tak nebude prípadne vopred povolené .

*Zásady spolupráce s rodinou*

1.   Každý vyučujúci je povinný vo svojej výchovno - vyučovacej činnosti úzko spolupracovať s rodičmi žiaka.

2.  Každému triednemu učiteľovi sa doporučuje získať poznatky o rodinnom prostredí, v ktorom žiak žiak žije.

3.   Ak chce učiteľ prejednať s rodičmi dôležitú okolnosť, predvolá úradne rodičov do školy.

4.   Každý učiteľ je povinný byť k dispozícii rodičom počas triednych schôdzok rodičovského spoločenstva.

5. Škola priebežne informuje rodičov o správaní a prospechu žiaka. Jedným z prostriedkov je internetová žiacka knižka.

6. Pred zápisom do žiackej knižky učiteľ vždy zváži, či v danom prípade nie je vhodnejší spôsob styku s rodičmi - napr. rozhovor po triednej schôdzke, pozvanie rodičov do školy a pod.

**Záverečné ustanovenie**

Prerokované v pedagogickej rade dňa 30. 8. 2022. Tento školský poriadok ruší školský poriadok zo dňa 3. 9. 2019 a nadobúda platnosť od dňa 5. 9. 2022 . Súčasťou školského poriadku je 5 príloh. Do poznámok v triednej knihe je treba zapísať: Dňa 5.9.2022 boli žiaci poučení o bezpečnosti a ochrane zdravia pri práci a oboznámení so školským poriadkom platným od 1.9.2022. O poučení sa vyhotoví písomný záznam.

Zoznam príloh

Príloha A  Školský poriadok ŠKD

Príloha B Prevencia a riešenie šikanovania v škole

Príloha C Krízový plán dištančného vzdelávania

Príloha D  Zásady správania sa v telocvični

Príloha E Zásady správania sa v počítačovej učebni

V Dlhých Strážach 30. 8. 2022 Vypracovala Mgr. Maršálková, riad.

Príloha A

**ŠKOLSKÝ PORIADOK ŠKD**

**Riadenie a organizácia školského klubu detí**

1. Školský klub detí ( ŠKD) riadi riaditeľka základnej školy.

2. Riaditeľka ZŠ určuje počet oddelení podľa počtu prihlásených detí na pravidelnú dochádzku.

3. Činnosť ŠKD je zameraná na pútavé a pestré aktivity oddychového, rekreačného, relaxačného, záujmového charakteru a prípravu na vyučovanie, ktorá sa riadi vypracovaným a schváleným plánom výchovno-vzdelávacej činnosti ŠKD, z ktorého sa vypracovávajú týždenné plány činnosti.

**Prevádzka ŠKD**

1.ŠKD je v prevádzke spravidla celý školský rok, okrem dní pracovného pokoja a štátnych  sviatkov, denne od 11:35 do 15:35 hod.

2. V prípade záujmu môže byť prevádzka ŠKD zabezpečená aj počas vedľajších prázdnin. Minimálny počet prihlásených detí je 12.

3. ŠKD sa riadi režimom dňa, ktorý je súčasťou školského poriadku ŠKD.

4. Denný režim v ŠKD je nasledovný:

11:35 – 12:30 odpočinková činnosť

12:30 – 13:00 obed

13:00 – 13:45 rekreačná činnosť

13:45 – 14:45 záujmová činnosť/tematická oblasť výchovy

14:45 – 15:30 príprava na vyučovanie

**Zaraďovanie detí**

1. Deti sa do ŠKD prijímajú pri zápise do školy na základe písomnej žiadosti zákonného zástupcu. Prijatie platí aj na ďalšie roky, nepodáva sa žiadosť každý rok. Potom vychovávateľka na základe údajov uvedených v písomnej žiadosti zákonného zástupcu vyplňuje osobný spis dieťaťa, pričom dodržuje zákon o ochrane osobných údajov.

2. O zaradení dieťaťa rozhoduje riaditeľka ZŠ.

**Výchovno-vzdelávacia činnosť**

1. Výchovno-vzdelávacia činnosť ŠKD je zameraná na činnosť oddychového, rekreačného, výchovného a vzdelávacieho charakteru, ktorá sa uskutočňuje v oddelení ŠKD.

2. Výchovná činnosť sa uskutočňuje v tematických oblastiach výchovy príležitostného, krátkodobého a dlhodobého charakteru, pričom sa umožňuje deťom účasť aj na ďalších formách záujmovej činnosti mimo školy.

3. V oblasti rekreačného charakteru – vychádzkami, športom a cvičením umožniť deťom čo najviac voľného času stráviť pohybom a pobytom na čerstvom vzduchu a takto sa starať o dobrý telesný rozvoj deti.

4. V čase určenom na prípravu na vyučovanie sa dieťa pripravuje samostatne, podľa pokynov starostlivo vypracuje úlohy, opakuje učivo, nevyrušuje ostatných. Ak si nevie s niečím poradiť, poprosí o pomoc vychovávateľku. Vzdelávacia činnosť sa uskutočňuje na základe dohovoru s p. učiteľkou a s rodičmi.

5. V rámci činnosti ŠKD sa realizuje denne záujmový krúžok. ( podľa záujmu pre žiakov zo SZP)

6. Súčasťou výchovno-vzdelávacej činnosti je aj stravovanie deti. Deti prichádzajú do jedálne v sprievode vychovávateľky a pedagogického dozoru , slušne sa správajú a správne stolujú. Po skončení obeda celé oddelenie odchádza z jedálne spoločne s pani vychovávateľkou . Poplatok za stravu platia rodičia v zmysle pokynov vedúcej školskej jedálne.

7. Výchovno-vzdelávaciu činnosť ŠKD vykonáva vychovávateľka. Deti vedie k  samostatnosti, disciplinovanému správaniu a kultúrnemu stravovaniu sa v školskej jedálni.

8. Na záujmovú a rekreačnú činnosť sa využívajú trieda, telocvičňa, ihrisko, počítačová učebňa a iné objekty mimo školy.

**Dochádzka deti**

1. Rozsah dennej dochádzky, spôsob odchodu detí, prípadne záujmovú činnosť mimo ŠKD uvedie rodič v písomnej žiadosti. Prípadné zmeny v dochádzke a spôsobe odchodu oznamuje rodič len písomne. Možnosti odchodu zo ŠKD sú zreteľne vyznačené na jednotlivé dni v osobnom spise dieťaťa a v triednej knihe.

2. Aby sa nenarúšala výchovno-vzdelávacia činnosť, dieťa môže byť, ak to nie je v písomnej žiadosti uvedené, zo ŠKD uvoľnené len na základe písomného oznámenia.

3. Dieťa môže skončiť dochádzku do ŠKD na konci školského roka alebo aj v jeho priebehu na základe písomnej žiadosti rodiča.

4. Dieťa možno v priebehu školského roka prihlásiť a odhlásiť zo ŠKD vždy 3 dni pred ukončením mesiaca na základe písomnej žiadosti rodiča.

5. Dieťa prichádza do ŠKD hneď po skončení vyučovania.

6. Keď príde dieťa do ŠKD, nesmie ju bez povolenia vychovávateľky opustiť.

**Podmienky na zaistenie bezpečnosti a ochrany zdravia pri výchove deti**

1. Za bezpečnosť detí počas celého pobytu v ŠKD zodpovedá vychovávateľka.

2. Prechod deti v rámci školy a mimo nej zabezpečuje vychovávateľka.

3. Ak je vytvorené oddelenie z viacerých tried zabezpečuje prechod deti buď vychovávateľka, asistentka alebo učiteľ, ktorý má poslednú vyučovaciu hodinu, alebo do triedy, kde je ŠKD príde dieťa samo.

4. Pri hrách a iných činnostiach je vychovávateľka povinná poučiť deti o bezpečnosti.

5. Počas konania popoludňajšieho vyučovania vyučujúci preberú deti od vychovávateľky do svojej zodpovednosti a po skončení podľa dohody s rodičmi uvoľňujú domov, alebo odovzdajú vychovávateľke.

6. Pri činnostiach organizovaných mimo objektu ŠKD môže mať vychovávateľka najviac 25 detí.

7. V prípade úrazu poskytne vychovávateľka prvú pomoc, oznámi ho vedeniu a napíše o ňom záznam.

8. Nosenie drahých a nebezpečných predmetov do ŠKD je zakázané.

9. Dieťa musí mať hygienické vrecúško a prezuvky.

10. Straty v uzavretých priestorov v ŠKD u poisteného dieťaťa vybavuje vychovávateľka v spolupráci s rodičmi a vedením školy.

11. Pri vychádzkach, výletoch a iných podujatiach mimo objektu ŠKD zodpovedá za deti vychovávateľka až do rozchodu pred objektom ŠKD.

12. Z miesta konania môže byť dieťa uvoľnené len na základe písomného súhlasu rodičov.

13. Ak zistí vychovávateľka u dieťaťa nevoľnosť, teplotu, upovedomí o tom rodičov.

14. Vychovávateľka je povinná priebežne monitorovať zmeny v správaní dieťaťa, podľa potreby je povinná informovať zákonných zástupcov dieťaťa a vedenie školy. Spolupracuje s triednou učiteľkou.

15. V záujme zachovania bezpečnosti a zdravia všetkých deti v ŠKD musí byť správanie každého dieťaťa počas celého jeho pobytu v ŠKD plne v súlade s pravidlami školského poriadku ŠKD. Každé dieťa je povinné rešpektovať a riadiť sa pokynmi vychovávateľky. V prípade opakovaného porušovania a nerešpektovania školského poriadku v ŠKD môže byť dieťa zo ŠKD vylúčené.

**Príspevok na úhradu za pobyt dieťaťa v ŠKD**

1. Príspevok na úhradu za pobyt dieťaťa v ŠKD sú 2€, pre deti nachádzajúce sa v hmotnej núdzi je  poplatok odpustený .

2. Príspevok na úhradu za pobyt dieťaťa v ŠKD uhrádza zákonný zástupca raz za mesiac, vždy do 10. v mesiaci.

3. Poplatok sa platí nezávisle od času a počtu dní, ktoré dieťa strávi v ŠKD.

4. Ak rodič odhlási dieťa zo ŠKD v priebehu mesiaca, nemá nárok na vrátenie poplatku.

5. Príspevky vyberá vychovávateľka podľa zoznamu detí v ŠKD a dochádzky.

6. Spôsob úhrady za pobyt dieťaťa v ŠKD sa uskutočňuje nasledovne: vychovávateľka

vyberie od zákonného zástupcu alebo dieťaťa stanovený poplatok a príjem o zaplatení potvrdí do zápisníčka dieťaťa. Vybrané čiastky vychovávateľka odovzdá ekonómke na Obecný úrad Dlhé Stráže do konca príslušného mesiaca.

7. Pokiaľ zákonný zástupca dieťaťa neuhradí stanovený príspevok za pobyt dieťaťa v ŠKD a boli využité všetky primerane dostupné spôsoby na zabezpečenie úhrady, rozhodne vedenie školy o vyradení z klubu.

8. Celých 100% príjmov sa čerpá pre potreby ŠKD a činnosti súvisiacich s výchovou a vzdelaním v ZŠ.

V Dlhých Strážach 30. 8. 2022 Vypracovala Mgr. Homzová, vych.ŠKD

Príloha B

**Starostlivosť o ochranu pred sociálno-patologickými javmi,**

**diskrimináciou** **alebo násilím**

**1.  Prevencia a riešenie šikanovania v škole**

**Charakteristika šikanovania**

Šikanovaním je akékoľvek správanie žiaka alebo žiakov, ktorých zámerom je ublíženie inému žiakovi alebo žiakom, ich ohrozovanie alebo zastrašovanie. Ide o **cielené** **a opakované použitie násilia voči žiakovi alebo skupine žiakov, ktorí sa nevedia** **alebo nemôžu brániť.**Šikanovanie môže zanechať následky na psychickom a fyzickom zdraví.

**Znaky šikanovania**

1. Úmysel bezprostredne smerujúci k fyzickému alebo psychickému ublíženiu druhému,
2. agresia jedného žiaka alebo skupiny žiakov,
3. opakované útoky,
4. nevyrovnaný pomer síl medzi agresorom a obeťou.

**Prejavy šikanovania:**

1. fyzické útoky,
2. urážlivé prezývky,
3. nadávky,
4. posmech,
5. tvrdé príkazy vykonať určitú vec proti svojej vôli,
6. odcudzenie veci, prehliadanie a ignorovanie obete.

Pedagogický zamestnanec, ktorému bude známy prípad šikanovania a neprijme v tomto smere žiadne opatrenie, sa vystavuje riziku trestného postihu. Svojím konaním môže naplniť

i skutkovú podstatu trestného činu – neprekazenia, neoznámenia trestného činu alebo ublíženia na zdraví, a  to tak, že  inému z  nedbanlivosti ublíži na  zdraví tým, ž e poruší

oznamovaciu povinnosť vyplývajúcu z  jeho zamestnania, povolania, postavenia či funkcie.

**Prevencia šikanovania**

Škola netoleruje šikanovanie v žiadnych podobách. **V rámci účinnej prevencie šikanovania škola:**

a) vytvára priaznivú klímu,

b) zabezpečuje úzku spoluprácu medzi žiakmi, zamestnancami školy a zákonnými

zástupcami, jasne vymedzuje možnosť oznamovať aj zárodky šikanovania (pri zachovaní

dôvernosti oznámení),

c) školským poriadkom jasne stanovuje pravidlá správania, vrátane sankcií za ich porušovanie, vedie písomnú dokumentáciu o riešení konkrétnych prípadov šikanovania,

d) v súlade s pracovným poriadkom zaisťuje zvýšený dozor pedagogických zamestnancov cez prestávky, pred začiatkom vyučovania, po jeho skončení, v čase záujmovej a mimoškolskej činnosti v priestoroch, kde by mohlo dôjsť k šikanovaniu (toalety, šatne),

e) zabezpečuje vzdelávanie pedagogických zamestnancov v oblasti prevencie šikanovania,

h) pri riešení problémov so šikanovaním úzko spolupracuje s odborníkmi príslušného Centra

pedagogicko-psychologického poradenstva a prevencie, prípadne s Úradom práce sociálnych vecí a rodiny,

i) stanovuje oznamovaciu povinnosť pedagogickým aj nepedagogickým zamestnancom okamžite upozorniť na problémy šikanovania vedenie školy, ktoré bez meškania problém rieši a každej obeti poskytne okamžitú pomoc.

**Metódy riešenia šikanovania školou**

a) Zaistenie ochrany obetiam.

b) Rozhovor so žiakmi, ktorí na šikanovanie upozornili, rozhovor s obeťou a rozhovor

s agresormi.

c) Nájdenie vhodných svedkov (individuálne, prípadne konfrontačné rozhovory svedkov).

**Nikdy nekonfrontovať obete a agresorov!**Zabránenie agresorom krivo vypovedať, izolovanie, neumožnenie dohody na spoločnej výpovedi.

a) Kontaktovanie zákonných zástupcov.

b) Kontaktovanie Centra poradenstva a prevencie (CPP).

c) Poskytnutie podpory obeti.

d) Nahlásenie závažnejšieho prípadu šikanovania polícii.

**Opatrenia** **pre obete:**

a) Odporúčanie zákonným zástupcom obetí vyhľadať individuálnu odbornú starostlivosť.

b) Zorganizovanie skupinového intervenčného programu riaditeľkou školy v spolupráci

s Centrom poradenstva a prevencie.

**Opatrenia pre agresorov:**

a) Odporúčanie zákonným zástupcom agresorov vyhľadať individuálnu odbornú starostlivosť.

b) Udelenie opatrenia vo výchove – napomenutie a pokarhanie triednym učiteľom, pokarhanie riaditeľkou školy, zníženie známky zo správania.

c) V mimoriadnych prípadoch:

- odporučenie rodičom umiestniť žiaka na dobrovoľný diagnostický pobyt do príslušného diagnostického centra alebo liečebno-výchovného sanatória,

- oznámenie príslušnému ÚPSVaR – odbor sociálnoprávnej ochrany detí za účelom využitia nutných výchovných opatrení v prospech maloletých v zmysle zákona č. 305/2005 Z. z.              o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov,

- oznámenie príslušnému útvaru policajného zboru SR, ak došlo k závažnejšiemu prípadu šikanovania, pri ktorom je podozrenie, že bol spáchaný trestný čin.

V Dlhých Strážach 30. 8. 2022 Vypracovala Mgr. Maršálková, riad.

Príloha C

**Krízový plán dištančného vzdelávania**

Počas trvania pandémie ochorenia COVID-19 musíme rešpektovať, že v prípade rozhodnutia **Úradu verejného zdravotníctva** bude vzdelávanie prebiehať **dištančnou formou**.

**1) Zistenie skutočnosti, do akej miery žiaci vedia počas dištančného vzdelávanie využívať IKT.**

Na základe zistení sme pristúpili k nasledujúcim opatreniam :

**a) Menšina žiakov zvláda dištančné vzdelávanie pomocou IKT**

Opatrenie: príprava dištančného vzdelávania; posilnenie IKT zručností učiteľov ( vzájomným vzdelávaním sa medzi učiteľmi).

Dištančná forma vzdelávania žiakov školy prebieha prostredníctvom elektronickej komunikácie s vyučujúcimi nasledujúcimi formami:

* + prostredníctvom portálu EduPage
  + online vyučovacie hodiny, využívaním aplikácie Microsoft Teams
  + prostredníctvom telefonickej komunikácie.

V danej triede sa učiteľ so žiakmi dohodne a overí možnosti spolupráce (napr. cez EduPage), až potom ich začne realizovať. Online hodiny ( 1 hod.-2 hod. denne ) sa organizujú približne v čase, ktorý zodpovedá rozvrhu hodín v škole. Učitelia jednotlivých predmetov budú zadávať žiakom úlohy v čase od 7:30 do 13:00 hod. v primeranom rozsahu a primeranej náročnosti s určením presného termínu na preštudovanie/vypracovanie:

* + nové učivo na samoštúdium (napr. študijné texty, prezentácie, …),
  + úlohy na precvičenie učiva (pracovné listy, doplňovačky, …),
  + zadania na overenie pochopenia učiva (testy, previerky, …),
  + projekty na samostatnú prácu,
  + iné (video, audio nahrávka a pod.).

Každý učiteľ pošle žiakom naraz učebný materiál v rozsahu, ktorý zodpovedá jednej vyučovacej hodine. Žiakom je potrebné dať na vypracovanie zadaných úloh dostatočný čas.

Učiteľ dodržuje požiadavku primeranosti. Žiaci sú povinní komunikovať s učiteľmi a rešpektovať ich pokyny. Sú povinní študovať zaslané materiály, vypracovať zadania, posielať učiteľom výsledky riešení a podobne. Učiteľ poskytne žiakom primeranú spätnú väzbu vo forme slovného zhodnotenia alebo jednoduchých vopred dohodnutých emotikonov. Triedni učitelia sú povinní monitorovať stav dištančnej formy vzdelávania vo svojej triede, komunikovať, spolupracovať s ostatnými vyučujúcimi a v rámci možností riešiť problémy spoločne. Žiaka, ktorý nereaguje na dištančné vzdelávanie, je potrebné kontaktovať a zistiť príčinu.

Rozsah hodín výučby :

1. – 3. roč. - 10 h/týždenne

4. roč. - 12 h/týždenne

Pre 1. – 4. ročník sa odporúča v rámci jedného dňa kombinovať dve hlavné vzdelávacie oblasti, pričom vzdelávacia oblasť Jazyk a komunikácia by mala mať každodenné zastúpenie.

**b) väčšina žiakov, ktorá nemá k IKT vzdelávaniu prístup** (v prípade úplnej karantény nariadenej ÚVZ SR)

Opatrenie: zabezpečenie dištančného vzdelávania bez IKT( distribúcia pracovných listov 2 x týždenne)

**2) Možné varianty prerušenia vyučovania**

* Vyučovania sa nezúčastňuje iba niekoľko jednotlivých žiakov triedy. Zápis do triednej knihy prebieha štandardným spôsobom

Opatrenie: postupuje sa analogicky, ako keď je žiak krátkodobo chorý.

* Vyučovania sa nezúčastňuje celá trieda na dobu max. 5 pracovných dní. Zápis do triednej knihy podľa usmernení.

Opatrenie: zadanie jednorazových zadaní, ktoré si po návrate do školy vyučujúci so žiakmi vyhodnotia.

* Vyučovania sa nezúčastňuje celá trieda alebo viac tried viac ako 5 pracovných dní. Zápis do triednej knihy podľa usmernení.

Opatrenie: prechod na dištančné vzdelávanie.

**3) Povinnosti**

**Pre žiakov z toho vyplývajú nasledujúce povinnosti:**

1. Pravidelne sledovať EduPage, kam jednotliví učitelia posielajú pokyny.
2. Aktívne sa zúčastňovať na online vyučovacích hodinách ( max. 1 hod. denne).
3. Pravidelne sa zúčastňovať na prezenčnej výučbe.
4. Svedomito vypracovať zadané úlohy.
5. Neprítomnosť ( na online vyuč. hod. a na prezenčnej výučbe ) je nutné ospravedlnenie rodičom danému vyučujúcemu.

**Pre zákonného zástupcu žiaka z toho vyplývajú nasledujúce povinnosti:**

1. Pravidelne sleduje EduPage, resp. stránku školy a riadi sa aktuálnymi pokynmi školy.
2. Dohliada a zodpovedá, aby sa žiak prihlasoval na online hodiny v stanovenom čase a svedomito vypracovával úlohy, ktoré má od učiteľov nariadené.
3. Dohliada na účasť žiaka na prezenčnom vzdelávaní.
4. Dohliada na vypracovanie pracovných listov a úloh.

**Dôsledné sledovanie usmernení a ich aktualizácií zverejňovaných na webovom sídle MŠVVaŠ SR aj na Učíme na diaľku.**

V Dlhých Strážach 20. 10. 2020 Vypracovala Mgr. Maršálková, riad.

Príloha D

**ZÁSADY SPRÁVANIA SA V TELOCVIČNI**

1. Do telocvične a na ihriská môžeš vstúpiť iba pod dozorom vyučujúceho.

2. Počas prestávky do telocvične nevstupuj!

3. Na športovú činnosti používaj cvičebný úbor (okrem žiakov oslobodených od TSV).

4. Cvičebný úbor si nos na každú vyučovaciu hodinu.

5. V nešportovej obuvi, v kopačkách a v obuvi s čiernou podrážkou vôbec nevstupuj do telocvične.

6. Počas športovej činnosti nemaj pri sebe cennosti. Dlhé vlasy maj stiahnuté gumičkou.

8. Pri športových hrách a súťažiach, ale i pri všetkých cvičeniach a turistike dodržiavaj pravidlá, rady, pokyny a upozornenia vyučujúcich.

9. Na náradí necvič v neprítomnosti vyučujúceho. Prísne sa zakazuje liezť po basketbalových konštrukciách, vešať sa na rebriny, šplhať sa na lane, zapínať elektrické osvetlenie a ventiláciu.

10. Pri cvičení dávaj pomoc a záchranu spolužiakom podľa pokynov vyučujúceho.

11. V telocvični nejedz, nepi a nežuj žuvačku.

12. Ak z akýchkoľvek dôvodov musíš opustiť športovisko, pred odchodom to oznám vyučujúcemu. Rovnako oznám aj svoj návrat.

13. Každý úraz, aj drobný, ktorý vyučujúci nezaregistroval, ihneď ohlás!

14. Vyučujúci každý úraz ihneď zapíše do knihy úrazov a do štyroch dní vyplní záznam o úraze v prítomnosti rodiča.

15. Na začiatku vyučovacej hodiny odovzdaj peniaze, hodinky a iné cennosti vyučujúcemu, ktorý ich uschová a vydá po ukončení vyučovacej hodiny.

16. Bez dozoru vyučujúceho nevstupuj do kabinetu TSV a neber svojvoľne športové náčinie.

17. Ak zo zdravotných dôvodov nemôžeš na hodine TSV cvičiť, túto okolnosť preukáž pred začiatkom hodiny lekárskym potvrdením. Prezleč sa do cvičebného úboru a podľa pokynov vyučujúceho pomáhaj pri zapisovaní výkonov, meraní alebo pri inej činnosti.

18. Ak máš dlhodobú chorobu alebo úraz, prines o tom lekárske potvrdenie. Na hodinách budeš vykonávať cvičenia podľa pokynov lekára.

19. Ak z vážnych zdravotných dôvodov nesmieš vykonávať športovú činnosť, predlož riaditeľstvu školy žiadosť od rodičov podloženú lekárskym potvrdením.

20. Zistené poruchy a poškodenia vyučujúci ihneď nahlási riaditeľke školy.

21. Každý zodpovedný pracovník v telocvični zodpovedá za vzniknuté škody a v prípade poškodenia je povinný ich uhradiť.

V Dlhých Strážach 30. 8. 2022 Vypracovala Mgr. Maršálková, riad.

Príloha E

**Zásady správania sa v počítačovej učebni**

1. Do učebne vstupuj len v sprievode vyučujúceho.

2. V učebni prísne dodržiavaj pokyny vyučujúceho.

3. Počítače a doplnkové prístroje do elektrických zásuviek zapína iba učiteľ.

4. Pred používaním počítačov všetko skontroluj a zistené poruchy ihneď nahlás vyučujúcemu.

5. Počítač môžeš zapnúť len na pokyn vyučujúceho.

6. Počas práce s počítačom svojvoľne neodchádzaj od stola, neprechádzaj k druhým počítačom.

7. Pri jednom počítači pracujte najviac dvaja.

8. Každú vzniknutú zmenu či poruchu počas práce nahlás okamžite vyučujúcemu.

9. Počítač vypínaj podľa pokynov učiteľa.

10. Po dokončení práce daj všetko do pôvodného stavu a vyučujúci všetko skontroluje.

12. Za správanie sa žiakov a udržiavanie poriadku v učebni zodpovedá vyučujúci. Zistené poruchy okamžite hlási vedeniu školy.

**Žiakom je zakázané:**

* pokúšať sa prelomiť ochranný systém na pracovných staniciach a na serveri
* pokúšať sa akýmkoľvek spôsobom zisťovať prístupové heslá iných užívateľov
* poskytnúť svoje prístupové heslo druhej osobe
* prihlasovať sa do systému pod menom iného užívateľa
* vypínať rezidentnú antivírusovú ochranu
* bez súhlasu vyučujúceho inštalovať akýkoľvek softvér
* bez súhlasu vyučujúceho meniť nastavenie ktoréhokoľvek nainštalovaného softvéru
* akokoľvek zasahovať do elektrických súčastí pracoviska
* prenášať cez sieť "nevhodné" súbory (pornografia, erotika, nelegálne kópie dát, dáta porušujúce autorský alebo iný zákon, ...)
* jesť, piť, znečisťovať pracovisko, používať mobilný telefón

**Porušenie týchto pravidiel sa klasifikuje ako porušenie školského poriadku.**

V Dlhých Strážach 30. 8. 2022 Vypracovala Mgr. Maršálková, riad.

Základná škola Dlhé Stráže, 054 01 Dlhé Stráže 12

**Oboznámenie pedagogických zamestnancov so Školským poriadkom s platnosťou od 1. 9. 2022**

|  |  |  |
| --- | --- | --- |
| Meno zamestnanca | Dátum | Podpis zamestnanca |
| Mgr. S. Maršálková |  |  |
| Mgr. H. Richtarčíková |  |  |
| Mgr. A. Homzová |  |  |
| Mgr. M. Jurčíková |  |  |
| Mgr. N. Švedová |  |  |
| Mgr. A. Kováčová |  |  |
|  |  |  |
|  |  |  |